LV
25.5.2023.
Eiropas Savienības Oficiālais Vēstnesis
C 184/45
Eiropas Ekonomikas un sociālo lietu komitejas atzinums par tematu “Komisijas paziņojums Eiropas Parlamentam un Padomei “2022. gada stratēģiskās prognozēšanas ziņojums “Zaļās un digitālās pārkārtošanās divējādā mijietekme jaunajā ģeopolitiskajā kontekstā””” (COM(2022) 289 final) (2023/C 184/08)
Ziņotājs: Angelo PAGLIARA
Atzinuma pieprasījums
Eiropas Komisija, 27.10.2022.
Juridiskais pamats
Līguma par Eiropas Savienības darbību 304. pants
Atbildīgā specializētā nodaļa
Vienotā tirgus, ražošanas un patēriņa specializētā nodaļa
Pieņemts specializētās nodaļas 10.3.2023. sanāksmē Pieņemts plenārsesijā
22.3.2023.
Plenārsesija Nr.
577
Balsojuma rezultāts (par / pret / atturas)
204/0/3
Preambula Eiropas Komisijas ziņojums un šis atzinums ir sagatavots laikā, ko raksturo Krievijas nepārtrauktās militārās agresijas pret Ukrainu sociālās, ģeopolitiskās un ekonomiskās sekas.
Stratēģiskie lēmumi, ko Eiropas Savienība pieņems tuvākajos mēnešos, noteiks ne tikai ar divējādo zaļo un digitālo pārkārtošanos saistīto mērķu sasniegšanu, bet arī ES noturību un stratēģisko autonomiju.
Tāpēc, apzinoties organizētās pilsoniskās sabiedrības būtisko lomu megatendenču apzināšanā un interpretēšanā un to, cik svarīgi ir organizēto pilsonisko sabiedrību iesaistīt ES stratēģiskās prognozēšanas procesa sākumposmā, ar šo atzinumu EESK vēlas arī sniegt ieguldījumu 2023. gada stratēģiskās prognozēšanas ziņojuma izstrādē, kurā galvenā uzmanība tiks pievērsta stratēģiskajām ievirzēm ar mērķi stiprināt ES lomu globālā mērogā.
1.
Secinājumi un ieteikumi 1.1.
EESK mudina Komisiju turpināt stratēģiskās prognozēšanas programmas izstrādi un aicina šajā procesā jau no paša sākuma vairāk iesaistīt Komiteju.
EESK kā sociālo partneru un organizētas pilsoniskās sabiedrības pārstāves lielāka iesaistīšana uzlabotu analīzes un prognozēšanas spēju un palīdzētu apzināt tendences un iespējamos risinājumus. 1.2.
EESK pauž cerību, ka stratēģiskās prognozēšanas programma, kā arī Eiropas Komisijas rīcība būs vērsta uz tāda jauna attīstības modeļa izveidi, kurā pienācīgi ņemta vērā ekonomiskā, vidiskā un sociālā ilgtspēja. 1.3.
Tā kā divējādās pārkārtošanās īstenošana ir atkarīga arī no cilvēku gribas un izturēšanās, EESK iesaka Komisijai pievērst uzmanību arī sabiedrības bažām un iespējamajai cilvēku neizlēmībai ierosināto izmaiņu kontekstā. 1.4.
Ziņojumā ir aprakstīta vēlamā nākotne un resursi, kas vajadzīgi tās sasniegšanai, pietiekami padziļināti nepievēršoties riskiem un apdraudējumiem.
EESK aicina Komisiju skaidrāk aprakstīt arī riskus un analizēt iespējas un scenārijus gadījumā, ja netiek sasniegti vēlamie mērķi, it īpaši attiecībā uz izejvielu, retzemju metālu, ūdens resursu pieejamību un iespējamajiem ar tiem saistītajiem problēmjautājumiem. 1.5.
Pašreizējie ģeopolitiskie izaicinājumi ietekmēs ES agropārtikas sektora piegādes sistēmas un noturību.
Nesenie notikumi, kas saistīti ar Covid-19 un Krievijas militāro agresiju pret Ukrainu, izjauca mūsu izplatīšanas sistēmu, un īstermiņā tas, visticamāk, atkārtosies.
EESK atzinīgi vērtē ieteikumu samazināt ES atkarību no barības, mēslošanas līdzekļu un citu ielaidresursu importa un ierosina pārtikas sistēmām piemērojamas atvērtās stratēģiskās autonomijas definīciju, kuras pamatā būtu pārtikas ražošanas, darbaspēka un godīgas tirdzniecības aspekti, ar galveno mērķi garantēt pārtikas nodrošinājumu visiem ES iedzīvotājiem, izmantojot ilgtspējīgu, noturīgu un taisnīgu apgādi ar veselīgu pārtiku.